Storm woed oor Nicanor se aanstelling - Politiek - Republikein
Monday, June 01st, 18:21:00
Storm woed oor Nicanor se aanstelling
Denver Kisting – Die Windhoekse prokureur mnr. Norman Tjombe sê Swapo se me. Hilma Nicanor se aanstelling "het alles te doen met haar verbod om vir die parlement te staan".
Dit kom nadat 'n beslissing deur die Verkiesingskommissie van Namibië (ECN) haar onlangs verplig het om te bedank uit die veteraneministerie waar sy opnuut as raadgewer aangestel is.
Tjombe sê sy siening word gesteun "deur die feit dat haar aanstelling net vir die duur van nou tot die begin van die volgende regering en parlement is".
'n Politieke storm woed die afgelope paar dae nadat dit aan die lig gekom pres. Hage Geingob het reeds 1 November vir Nicanor as ministeriële raadgewer aangestel.
Sy het twee weke vantevore bedank ná die ECN aangekondig het staatsamptenare, lede van die Nasionale Raad (NR) en dié wat in plaaslike of streekowerhede dien, mag nie as kandidate staan om in aanmerking vir 'n plek in die Nasionale Vergadering (NV) te kom nie.
Volgens Tjombe kom dit voor of die behoeftes by die veteraneministerie wat glo Nicanor se aanstelling genoodsaak het, nie vantevore bestaan het nie en eensklaps op 20 Maart volgende jaar verstryk.
Die voormalige voorsitter van die NR, me. Margaret Mensah-Williams, is ook een van diegene wat moes bedank.
Oor of pres. Geingob haar ook 'n reddingsboei gaan bied vir die tussentydse vyf maande, sê die presidensiële woordvoerder, dr. Alfredo Hengari: "Ons sal 'n besluit van daardie aard kommunikeer as daar is."
Nadat die amptelike opposisie, die Popular Democratic Movement (PDM), reeds Woensdag kapsie gemaak het teen Nicanor se aanstelling, het die All People's Party (APP) gister ook hul misnoeë te kenne gegee.
Die APP se sekretaris vir internasionale betrekkinge, mnr. Agapitus Hausiku, het by navraag gesê: "In dié huidige ekonomiese toestande waar befondsing gesny is, en openbare gesondheid en -opvoedkundige instellings deur chroniese tekorte in die gesig gestaar word weens begrotingsuitdagings, is die president se reg om so 'n aanstelling te maak, geskoei op deeglike oorweging, 'n onbedagsame en onverantwoordelike daad."
Volgens Hausiku kom Nicanor se aanstelling neer op die misbruik van die president se grondwetlike magte.
Hy het, soos die PDM se president, mnr. McHenry Venaani, 'n beroep op Namibiërs gedoen "om hul demokratiese regte tydens die komende verkiesings uit te oefen en hierdie korrupte leiers uit te stem en hul waardigheid weer op te eis".